[Foto’s] Meer as 30 dood ná terreuraanval by lughaweFoto: AP Photo/Emrah Gurel Minstens 36 mense is dood en meer as 140 beseer in ŉ aanval deur drie selfmoordbomaanvallers op Istanboel se Ataturk-lughawe in Turkye. Binali Yildirim, Turkye se eerste minister, het gesê volgens alle aanduidings was die Islamitiese Staat (IS) verantwoordelik vir die aanval. Die drie selfmoordbomaanvallers het met ŉ taxi by die lughawe aangekom en op mense begin losbrand voordat hul hulself opgeblaas het. Volgens ŉ beampte van die Turkse regering het die aanvallers die ploftoestel by die ingang van die internasionale terminaal laat ontplof. Judy Favish, ŉ Suid-Afrikaner wat op die lughawe was tydens die aanval, het aan Associated Press gesê sy het pas ingeteken toe sy ŉ ontploffing en geweerskote gehoor het. Volgens Favish het sy vir lank onder ŉ toonbank weggekruip voor passasiers na ŉ kafeteria op die kelderverdieping geneem is. Foto: Ismail Coskun, IHA via AP Favish het gesê hulle is vir langer as ŉ uur daar gehou voor hulle toegelaat is om die kafeteria te verlaat. Paul en Susie Roos van Kaapstad was ook op die lughawe tydens die aanval. Hulle was op pad terug na Suid-Afrika. “Ons het van die aankomsvertrek na die vertrekpunt beweeg. Ons het met ŉ roltrap opbeweeg toe ons skote gehoor het. ŉ Man in swart geklee en met ŉ wapen in sy hand het in die lughawe rondbeweeg.” Volgens Yildirim is verskeie buitelanders in die aanval dood. Hy het gesê baie van die beseerdes het slegs geringe beserings opgedoen maar dat talle mense ook ernstig seergekry het. Volgens die private Dogan-nuusagentskap het die eerste minister van Albanië, Edi Rama, se vliegtuig op die lughawe geland tydens die aanval. Rama is op ŉ amptelike besoek aan Turkye en hy en sy afvaardiging is onmiddellik na veiligheid geneem. Foto: IHA via AP President Tayyip Erdogan van Turkye het die aanval wat in die heilige maand van Ramadan plaasgevind het, veroordeel. Hy het gesê die aanval wys “terreur vind plaas sonder die inagneming van geloof en waardes”. Die lughawegebou is Woensdagoggend gedeeltelik heropen met meer as ŉ derde van geskeduleerde vlugte wat gekanselleer is en talle wat vertraag is. Ban Ki-moon, die Verenigde Nasies (VN) se sekretaris-generaal, het die terreuraanval ten sterkste veroordeel en geëis dat die skuldiges geïdentifiseer word. Pres. Barack Obama het die aanval ook ten sterkste veroordeel. Minstens 50 mense is vroeër die maand dood en meer as 50 beseer in ŉ massaskietery by ŉ Florida-nagklub. Die skietery is ook as ŉ terreuraanval bestempel. Minstens 30 mense is in Maart vanjaar dood in ŉ terreuraanval by die Brusselse internasionale lughawe.